雙皂莢行
作者：陳叔度
朝代：宋

paragraphs: 綠葉森森迎曉日，雙雙暗結秋霜實。
乾坤造化借風流，陰靈滑稽爲誰匹。
一蔕雙葩心兩同，風力雨綿神其功。
中官始奏獻奇異，祥圖瑞牒揮毫鋒。
四海萬方只一株，繚繞周牆百丈餘。
侍從宮娃共爭取，攀援棘刺血羅襦。
采得溫泉奉金輦，雪瑩肌膚紅玉暖。
合歡當前此物生，上皇都笑天機淺。